## Pravilnik o izmjenama i dopunama Pravilnika o dozvoljenim ulaganjima i ograničenjima ulaganja otvorenih investicijskih fondova s javnom ponudom

### NN 32/2008 (19.3.2008.), Pravilnik o izmjenama i dopunama Pravilnika o dozvoljenim ulaganjima i ograničenjima ulaganja otvorenih investicijskih fondova s javnom ponudom

# HRVATSKA AGENCIJA ZA NADZOR FINANCIJSKIH USLUGA

**1064**

Na temelju odredbi članaka 100. i 101. Zakona o investicijskim fondovima
(»Narodne novine«, broj 150/05), Hrvatska agencija za nadzor financijskih usluga
donijela je na sjednici održanoj 13. ožujka 2008. godine

## PRAVILNIK

### O IZMJENAMA I DOPUNAMA PRAVILNIKA O DOZVOLJENIM ULAGANJIMA I OGRANIČENJIMA ULAGANJA OTVORENIH INVESTICIJSKIH FONDOVA S JAVNOM PONUDOM

Članak 1.

U Pravilniku o dozvoljenim ulaganjima i ograničenjima ulaganja otvorenih
investicijskih fondova s javnom ponudom (»Narodne novine«, broj 128/07) u članku
5. iza stavka 1. dodaje se novi stavak 2. koji glasi:
»(2) U slučaju dužničkih vrijednosnih papira izdanih u tranšama u okviru
programa izdanja, za izračun ograničenja iz stavka 1. ovoga članka koriste se
nedospjeli vrijednosni papiri u optjecaju.«.
Dosadašnji stavak 2. postaje stavak 3.

Članak 2.

U članku 10. iza stavka 1. dodaju se novi stavci 2., 3., 4., 5., 6. i 7. koji
glase:
»(2) Društvu za upravljanje zabranjeno je sudjelovanje u kupnji vrijednosnih
papira za račun fonda u inicijalnim i sekundarnim jav­nim ponudama i privatnim
ponudama s povezanim osobama iz članka 2. Zakona, ako su izdavatelj, pokrovitelj
ili agent izdanja a prodaja ili izdanje vrijednosnih papira je manja od 400
milijuna kuna.
(3) Iznimno od stavka 2. ovog članka društvo za upravljanje može ostvarivati za
račun fonda pravo prvenstva pri upisu izdanja novih vrijednosnih papira u
slučaju iz članka 308. stavak 1. Zakona o trgovačkim društvima (»Narodne novine«
broj 111/93, 34/99, 52/00, 118/03 i 107/07).
(4) Transakcije iz stavka 2. ovog članka moraju se prijaviti odmah po
zaključenju i to:
– ako je vrijednost transakcije jednaka ili veća od 2,0 % neto vrijednosti
imovine fonda, za sve fondove čija je neto imovina manja ili jednaka 500
milijuna kuna,
– ako je vrijednost transakcije jednaka ili veća od 1% neto vrijednosti imovine
fonda za sve fondove čija je neto imovina veća od 500 milijuna kuna.
(5) Društvo za upravljanje dužno je prijaviti Agenciji sve transakcije kupnje
ili prodaje vrijednosnih papira na uređenom javnom tržištu putem ovlaštenog
društva (brokerskog društva ili banke) koje je s njim povezana osoba u smislu
članka 2. Zakona.
(6) Društvo za upravljanje dužno je prijaviti Agenciji sve uplate u fond jednog
institucionalnog ulagatelja u iznosu većem od prosječ­nog dnevnog prometa na
burzi u Republici Hrvatskoj u prethodnih sedam trgovinskih dana.
(7) Društvo za upravljanje dužno je prijaviti Agenciji, te učiniti dostupnim
javnosti na svojim web-stranicama podatke o svim transakcijama kupnje i prodaje
vrijednosnih papira izvan uređenog javnog tržišta koje je izvršilo s povezanom
osobom u smislu članka 2. Zakona.«.

Članak 3.

U članku 11. iza stavka 4. dodaje se novi stavak 5. koji glasi:
»(5) Osobna iskaznica mora sadržavati i podatke o naknadama članova uprave
društva za upravljanje, članstvu u nadzornim odborima i glasovanju na glavnim
skupštinama i koji će se, iznimno od stavka 2. ovog članka objavljivati u
sljedećim rokovima:
– o svim oblicima naknada članova uprave za prethodnu godinu, najkasnije do 30.
travnja tekuće godine,
– o članstvima članova uprave društava za upravljanje u nadzornim odborima
trgovačkih društava u Republici Hrvatskoj, s posebnom naznakom imaju li fondovi
kojima upravljanju u svom portfelju dionice tih društava, najkasnije do 10. dana
po nastanku događaja,
– obavijest o tome kako će glasati na glavnim skupštinama trgovačkih društava
čije dionice imaju u portfelju fondovi kojima upravljaju, najmanje 15 dana prije
njihovog održavanja.«.

Članak 4.

Ovaj Pravilnik stupa na snagu danom objave u »Narodnim novinama«.

Klasa: 011-02/07-04/41
Urbroj: 326-01-08-4
Zagreb, 13. ožujka 2008.

Predsjednik Uprave
**Ante Samodol**, v. r.

Pravilnik, NN 32/2008-1064
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)